આનંદ આશ્રમમં સચવાયેલી ધ્વનિમુદ્રિત કેસેટ્સ સામગ્રી કોમ્પ્યુટરમાં ડિઝિટલ સ્વરૂપે રૂપાંતર કરવા માટે, આપણા આ વિસરાતા જતા પરંપરિત વાગવારસાને અને લોકસંગીત-ભક્તિસંગીતની લૂપ્ત થવાને આરે ઊભેલી વિરાસતને ભવિષ્યની પેઢી માટે કાયમી જાળવી રાખવા – શ્રી વિપુલ કલ્યાણી તંત્રીશ્રી ‘ઓપિનિયન’ (યુ.કે.) તરફથી એમના પિતાશ્રી સ્વ. શ્રી ભગવાનજી ઓધવજી કલ્યાણીના સ્મરણાર્થે બે કોમ્પ્યુટર સેટ તથા આનુષંગીક ખર્ચ માટેનું અનુદાન અને મુંબઇના ‘મેગ્નેટ ટેકનોલોજિસ’ના અશોકભાઇ કરણિયાનો માર્ગદર્શક સહકાર પ્રાપ્ત થતાં પ્રથમ તબક્કાના ભાગ રૂપે ૧૪૭ કેસેટ્સમાં સચવાયેલી લોકવિધા-લોકસાહિત્ય-સંતવાણીની ૯૦૦ જેટલાં ભજનોની ધ્વનિમુદ્રિત સામગ્રીને કોમ્પ્યુટરમાં ડિઝિટલ સ્વરૂપે પરિવર્તિત કરવામાં આવી છે, હજુ બાકી રહેલી કેસેટ્સમાં સચવાયેલી સામગ્રીને પરિવર્તિત કરવાની કામગીરી કરવાની છે. આ તમામ સામગ્રી એક વખત કોમ્પ્યુટરમાં ડિઝિટલ સ્વરૂપે નંખાઇ જાય એ પછે તેને એડિટ કરતા જઇને તેના સૂચિકરણ-વિભાગીકરણ-વર્ગીકરણ અને જે તે રચનાના લિખિત પાઠ, પ્રથમ પંક્તિની વર્ણાનુક્રમે સૂચિ, સર્જક સૂચિ, ભજન ગાયક સૂચિ, ભજન પ્રકારો મુજબની સૂચિ તૈયાર કરવાની છે. આ સામગ્રીનો ઉપયોગ માત્ર સંશોધન માટે થશે. એનું વ્યવસાયિક ધોરણે વેચાણ કરવામાં આવતું નથી. ભવિષ્યમાં આનંદઆશ્રમની આજ વેબ સાઇટ પરથી આ તમામ સામગ્રી જિજ્ઞાસુઓને ઉપલબ્ધ થશે. આ ઉપરાંત સંતસાહિત્ય, લોકસાહિત્ય, ચારણીસાહિત્ય, મધ્યકાલીન ગુજરાતી સાહિત્યના સંશોધન-અધ્યયન-વિવેચનને લગતા જુદા જુદા સાહિત્ય સામયિકો, સંદર્ભગ્રંથો, ગુજરાતી વિશ્વકોશ-સાહિત્યકોશ વગેરે કોશગ્રંથોના અધિકરણો, વર્તમાનપત્રો, સેમિનાર-પરિસંવાદોમાં અપાયેલાં વક્તવ્યો વગેરે પ્રકાશિત-અપ્રકાશિત સામગ્રીના ૧૯૦ જેટલા સંશોધન લેખોનું ટાઇપસેટિંગ કરવામાં આવ્યું છે.